**Grand Theft Auto VI** (myös **Grand Theft Auto 6**, lyhennettynä **GTA VI** tai **GTA 6**) on Rockstar Gamesin kehitteillä oleva toimintaseikkailupeli. Pelin on tarkoitus olla *Grand Theft Auto* -pelisarjan pääsarjan kahdeksas osa *Grand Theft Auto V*:n jälkeen ja koko sarjan kuudestoista osa. Vuosien spekuloinnin ja vuotojen jälkeen Rockstar vahvisti helmikuussa 2022, että peli on kehitteillä. Marraskuussa 2023 Rockstar ilmoitti tulevasta GTA-pelin trailerista, joka julkaistiin 5. joulukuuta.

Peli on tarkoitus julkaista vuonna 2025. Peli julkaistaan aluksi vain PlayStation 5:lle ja Xbox Series X:lle. Mahdollisen PC-version aikataulusta Rockstar ei ole kertonut mitään.

Kehitys
-------

### Project Americas -huhu

Rockstar Gamesin entisen työntekijän Jon Youngin LinkedIn-profiilin mukaan hän oli mukana pelin kehityksessä vuosina 2015–2018, eli peli oli ainakin jossakin muodossa kehitteillä jo 2015.

Tietovuotaja Tez2 väitti vuonna 2022, että *Grand Theft Auto VI*:n kehitys aloitettiin alusta vuonna 2018 julkaistun *Red Dead Redemption 2* -pelin julkaisun aikoihin, koska Rockstar Games halusi hyödyntää uutta tekoäly- ja animaatiotekniikkaa.

Aiemmista peliaiheisista vuodoistaan tunnettu YouTube-kanava The Know (nykyinen Inside Gaming) väitti maaliskuussa 2018, että on saanut Rockstar Gamesin sisäpiiriläiseltä tietoa seuraavan *Grand Theft Auto* -pelin yksityiskohdista. Kanavan mukaan peli sijoittuisi kuvitteelliseen Vice Cityn kaupunkiin, mutta jotkin pelin tehtävät sijoittuisivat Etelä-Amerikkaan. Ainakin yksi pelaajahahmoista olisi lisäksi nainen. Pelin projektinimenä olisi väitetysti **Project Americas** (suom. *Projekti Amerikat*).

Käyttäjänimi JackOLantern1982 julkaisi Redditissä heinäkuussa 2019 päivityksen, jossa väitti olevansa Rockstar Gamesin työntekijän ystävä. Kirjoittaja toisti päivityksessään useita The Know'n väitteitä, mutta luetteli samalla joukon uusia. Peli sijoittuisi 1970- ja 1980-luvuille, ja sen tärkeänä tyylillisenä inspiraationa toimisi *Narcos*-televisiosarja. Pelaaja kuitenkin ohjaisi kirjoittajan mukaan pelissä vain yhtä miespuolista hahmoa. Vuoden 2022 tietovuoto osoitti kyseisen kirjoittajan joidenkin väitteiden olevan oikeita, mutta osa puolestaan oli täysin virheellisiä. Osa niistä on toisaalta mahdotonta kumota tai vahvistaa.

### Tietovuoto

Syyskuussa 2022 internetiin vuoti varhaista materiaalia kehitteillä olevasta *GTA VI* -pelistä. Vuodettu materiaali kattoi vahvistetusti 90 videota, joissa esiteltiin sekä peliä että sen kehitystyökaluja. 19. syyskuuta Rockstar Games vahvisti tietomurron ja kertoi tulleensa verkkohyökkäyksen kohteeksi. Studio kuitenkin ilmoitti pelin kehitystyön jatkuvan murrosta huolimatta normaalisti. Tietovuotoa on kuvailtu peliteollisuuden suurimmaksi.

23. syyskuuta Englannin poliisi ilmoitti pidättäneensä tietomurtoon osallisuudesta epäillyn 17-vuotiaan tekijän.

Tietovuoto paljasti, että peli sijoittuu Vice Cityn kaupunkiin, joka perustuu Miamiin. *Grand Theft Auto VI* on ensimmäinen *Grand Theft Auto* -sarjan peli, jonka yksinpelikampanjassa on pelattava naishahmo.

### Traileri

Rockstar Games suunnitteli julkaisevansa pelin trailerin 5. joulukuuta 2023. Julkaisupäivänään traileri vuoti internetiin jo ennen alkuperäistä suunniteltua ajankohtaa, joten sen julkaisua aikaistettiin joitakin tunteja. Traileri keräsi 90 miljoonaa katselukertaa yhdessä vuorokaudessa, joka oli Guinnessin ennätysten mukaan YouTuben ennätys, jos musiikkivideot luetaan pois. Musiikkivideoista vuorokauden katselumäärän on ylittänyt vain kaksi korealaisen poikabändi BTS:n videota.

Trailerissa soi Tom Pettyn vuoden 1989 kappale "Love Is a Long Road". Kappaleen suosio nousi trailerin julkaisemisen jälkeen merkittävästi, ja esimerkiksi Spotifyssä sen kuuntelukerrat kasvoivat 37 000 prosenttia verrattuna aiempaan.

Lähteet
-------

1. ↑  Hartikainen, Nico: Jätti­mäinen GTA 6 -vuoto sekoitti internetin – tunnettu toimittaja vahvisti materiaalin aidoksi *Ilta-Sanomat*.  19. syyskuuta 2022. Viitattu 19.9.2022.
2. ↑   *Twitter*. Viitattu 6.12.2022.
3. ↑  Palmuja! Auringonlaskua! Nyt tiedetään, koska GTA VI:n traileri nähdään *V2.fi*. Viitattu 2.12.2023.
4. ↑  Rockstar Games vahvisti Grand Theft Auto VI:n ilmestyvän PS5:lle ja Xbox Series X/S:lle – mutta missä luuraa pc-versio? *Pelaaja*.  5.12.2023. Viitattu 5.12.2023.
5. ↑  Breslin, Richard Lee: GTA 6 development reboot confirmed by former dev *GamingBible*.  17.8.2023. Viitattu 5.2.2024.
6. ↑  Gwilliam, Michael: Insider reveals why Rockstar "rebooted" GTA 6 development *Dexerto*.  27.9.2022. Viitattu 5.2.2024. (englanniksi)
7. ↑  Martin, Matt: GTA 6 set in Vice City and South America, features first female lead character, releases in 2022 - rumour *VG247*.  6.3.2018. Viitattu 5.2.2024. (englanniksi)
8. ↑  Donnelly, Joe: The leaks and rumors don't matter, the GTA 6 map will be judged on more than scale alone *GamesRadar+*.  4.12.2023. Viitattu 5.2.2024. (englanniksi)
9. ↑  McClure, Deven: GTA 6: Every Project Americas Rumor The Leaks Proved True (& False) *ScreenRant*.  10.11.2022. Viitattu 5.2.2024. (englanniksi)
10. ↑  Rockstar Games vahvisti GTA VI -tietomurron *Pelaaja*.  19.9.2022.  Arkistoitu 19.9.2022. Viitattu 19.9.2022.
11. ↑  Lyyra, Miia: Rockstar vahvisti tietovuodon olevan totta – massiivinen kasa GTA 6 -aiheista kuvamateriaalia päätyi nettiin ja nyt myynnissä on myös lähdekoodi  19.9.2022. V2.fi.  Arkistoitu 20.9.2022. Viitattu 19.9.2022.
12. ↑  Seppänen, Mikko: Brittipoliisi pidätti 17-vuotiaan epäiltynä GTA 6- ja Uber-hakkeroinneista *V2.fi*.  23.09.2022.  Arkistoitu 23.9.2022. Viitattu 23.09.2022.
13. ↑  Keza MacDonald: Grand Theft Auto VI will have female playable character, leak confirms *The Guardian*.  19.9.2022. Viitattu 29.7.2023. (englanniksi)
14. ↑  GTA 6:n traileri julkaistiin jo - Tältä näyttää vuosikymmenen kenties odotetuin peli *Muropaketti.com*.  4.12.2023. Viitattu 10.12.2023.
15. ↑  Walker, Ian: GTA 6 trailer breaks Guinness record for YouTube views in 24 hours *Polygon*.  7.12.2023. Viitattu 10.12.2023. (englanniksi)
16. ↑  Marsh, Calum: For Florida Vibes, Grand Theft Auto VI Turned to Tom Petty *The New York Times*.  8.12.2023. Viitattu 6.2.2024. (englanniksi)


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
*Grand Theft Auto* |
| --- |
|  |
| Pelit | 

|  |  |
| --- | --- |
| 2D-sukupolvi | *Grand Theft Auto* (*London 1969* ·  *London 1961*)  ·  *Grand Theft Auto 2* |
|  |
| 3D-sukupolvi | *Grand Theft Auto III* ·  *Vice City* ·  *San Andreas* ·  *Advance* ·  *Vice City Stories*  ·  *Liberty City Stories* ·  *Grand Theft Auto: The Trilogy – The Definitive Edition* |
|  |
| HD-sukupolvi | *Grand Theft Auto IV* (*The Lost and Damned*  ·  *The Ballad of Gay Tony*)  ·  *Chinatown Wars*  ·  *Episodes From Liberty City* ·  *Grand Theft Auto V*  ·  *Grand Theft Auto Online*  ·  *Grand Theft Auto VI* (*tulossa*) |

 |
|  |
| Pelialueet | Liberty City ·  Vice City ·  San Andreas ·  Lontoo |
|  |
| Ääniraidat | 
* Grand Theft Auto III
* Grand Theft Auto IV
* Grand Theft Auto V
* Liberty City Stories
* San Andreas
* Vice City
* Vice City Stories

 |
|  |
| Henkilöt | Dan Houser  ·  Sam Houser  ·  Leslie Benzies |
|  |
| Muokkaukset | Multi Theft Auto  ·  Hot Coffee |
|  |
| Muuta | Grand Theft Auto -klooni  ·  *Grand Theft Childhood*  ·  *Jacked: The Outlaw Story of Grand Theft Auto*  ·  *The Gamechangers* |

 |